5 corresponsals juvenils atendran una vegada a la setmana els Punts d'Informació instal·lats en els seus centres escolars
Sin fecha

La regidoria de Joventut de l'Ajuntament de Bétera compta enguany amb 5 corresponsals juvenils que atendran el Punt d'Informació mòbil que s'instal·le una vegada per setmana en els centres educatius i des d'on s'oferirà a l'alumnat tot tipus d'informació d'utilitat per a ells, així com projectes, activitats i accions impulsades per la regidoria.

Els 5 corresponsals juvenils, 3 de l'IES Les Alfàbegues i 2 del Col·legi Parroquial Marqués de Dos Aguas, són joves estudiants voluntaris, que aporten idees i a més ajuden la difusió de les accions entre els seus companys. Ells són la peça clau d’este projecte ja que, tal com informen des de l'àrea de Joventut, “acosten la informació juvenil als joves usuaris i proporcionen al tècnic o auxiliar de joventut la informació que generen els propis joves, en els diferents instituts”.

Els joves corresponsals atendran 1 vegada a la setmana estos estands en l'hora del seu descans i serà des d'allí des d'on proporcionaran a l'alumnat dels centres educatius informació d'utilitat per a ells i elles, així com projectes, activitats i accions impulsades per la regidoria de Joventut.

A més seran els encarregats de repartir els fullets informatius, la cartelleria, llibretes, bolígrafs i tot tipus de material de la regidoria de Joventut.

“La idea sorgeix de la necessitat de fer arribar les campanyes, accions i projectes de la regidoria d'una forma més efectiva, clara i senzilla als joves. Pensem que de jove a jove el missatge serà transmés d'una manera més pròxima”, expliquen des del departament.